Diari Oficial de la Generalitat Valenciana


Sumari del DOGV 6149, del 20-11-2009 (2009/13565)

ORDRE de 16 de novembre de 2009, de la Conselleria de Benestar Social, per la qual es regula el carnet de família educadora a la Comunitat Valenciana.
------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2009/11/16/(1)/dof/vci/html**

### Dades del document

Número de DOGV
:   6149

Data del DOGV
:   20-11-2009

Secció del DOGV
:   I. DISPOSICIONS GENERALS

Número del document
:   2009/13391


Data del document
:   16-11-2009

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * adopció
    * legislació
    * família
    * protecció de la infància

ORDRE de 16 de novembre de 2009, de la Conselleria de Benestar Social, per la qual es regula el carnet de família educadora a la Comunitat Valenciana. [2009/13963]
El Govern Valencià, mitjançant Decret 93/2001, de 22 de maig, modificat pel Decret 28/2009, de 20 de febrer, del Consell, va aprovar el Reglament de Mesures de Protecció Jurídica del Menor a la Comunitat Valenciana. En el seu títol IV, capítol I, Article 44, s'establix com una de les mesures de protecció de menors l'acolliment familiar, en què la guarda d'un menor s'exercix per una persona o família que assumix les obligacions de vetlar per ell, tindre'l en la seua companyia, alimentar-lo, educar-lo i procurar-li una formació integral.
Les modalitats de l'acolliment familiar, arreplegades en l'Article 46.2 de l'esmentat Reglament, segons la vinculació entre la família o persona acollidora i el menor, podran ser: acolliments familiars en família extensa, que són aquells que es formalitzen amb persones vinculades amb el menor per una relació de parentiu, i s'assimilen a estos acolliments aquells que es constituïxen amb persones acostades al menor per una especial relació, i acolliments familiars amb família educadora, que es formalitzen amb persones sense cap vinculació amb el menor, en funció de l'interés educatiu d'este.
D'altra banda, en la Llei 12/2008, de 3 de juliol de 2008, de la Generalitat, de Protecció Integral de la Infància i l'Adolescència de la Comunitat Valenciana, es regula de manera integral i sistemàtica el reconeixement, la promoció i el desenvolupament de les modernes tendències i orientacions sobre la protecció de la infància i l'adolescència. En concret, es concep la guarda en acolliment familiar de menors com la mesura de protecció per excel·lència que cal aplicar quan siga necessari separar el xiquet de la seua família (Article 115.2).
A més, oferix una especial atenció al recurs de famílies educadores, atribuint a la Generalitat, entitats locals i institucions col·laboradores privades la promoció d'activitats de sensibilització social, protecció del recurs, captació de famílies i de defensa dels lícits interessos de les famílies educadores (Article 120.1).
El recurs de famílies educadores, de llarga tradició a la Comunitat Valenciana, es compon de famílies que s'oferixen, de forma voluntària i solidària, per a realitzar esta funció. Participen en un procés de formació-valoració i, si són declarades aptes com a família educadora, són inscrites en el Registre de Famílies Educadores de la Comunitat Valenciana, la qual cosa únicament els genera el dret a poder optar a la formalització d'acolliments de menors, simples o permanents si les circumstàncies del menor així ho aconsellen.
Per tant, l'acolliment en família educadora constituïx així un recurs especialitzat en funció de la preparació i suports específics requerits tant per la família educadora com pel personal tècnic implicat en este, i l'objecte del qual consistix a cobrir les especials necessitats de determinats menors i oferir una eficaç alternativa al sistema tradicional d'institucionalització en centres de protecció.
Atenent la importància d'esta funció social i al ferm compromís del Consell en la defensa dels drets de la infància, es proposa l'emissió del carnet de família educadora, objecte de la present ordre, dins el marc de l'Any de la Solidaritat, per a la promoció de l'acolliment familiar i el reconeixement institucional de les famílies educadores.
La finalitat de l'ordre és establir qui són els beneficiaris del carnet de família educadora, i també regular la seua expedició i renovació.
En virtut d'això, i fent ús de les facultats que em conferix el Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social,
ORDENE
CAPÍTOL ÚNIC
Del carnet de família educadora
DISPOSICIONS GENERALS
Article 1. Objecte
La present ordre té com a objecte:
1. Establir el model de carnet de família educadora, expedit per la Generalitat, com a document individual que acredite a cada un dels acollidors de la família educadora.
2. Regular el procediment d'emissió i renovació del carnet de família educadora.
Este carnet de família educadora tindrà validesa davant de qualsevol administració pública de la Comunitat Valenciana, el seu sector públic dependent i també davant d'entitats privades.
Article 2. Requisit
El requisit per a ser acreditat amb el carnet de família educadora i ser beneficiari d'este consistirà a tindre reconeguda i en vigor l'aptitud com a família educadora i estar inscrit en el Registre de Famílies Educadores de la Comunitat Valenciana.
Article 3. Dades que figuren en el carnet
En l'esmentat carnet es faran constar les dades següents (segons el model de l'annex I):
a) Dades identificatives dels titulars: nom i cognoms en tot cas, número de DNI o document d'identitat equivalent.
b) Termini de validesa (data de caducitat).
c) Firma del titular.
d) Una referència expressa al fet que el carnet identifica una persona inscrita en el Registre de Famílies Educadores de la Comunitat Valenciana, regulat en la Llei 12/2008, de 3 de juliol de 2008, de la Generalitat, de Protecció Integral de la Infància i l'Adolescència a la Comunitat Valenciana, i en el Decret 93/2001, de 23 de maig, del Govern Valencià, pel qual s'aprova el Reglament de Mesures de Protecció Jurídica del Menor a la Comunitat Valenciana, modificat pel Decret 28/2009, de 20 de febrer, del Consell.
Article 4. Sol·licitud, tramitació i resolució
1. L'expedició del carnet de família educadora es farà d'ofici per l'administració competent, o a instància de l'interessat (segons model de l'annex II), una vegada presentada la sol·licitud.
2. El lloc de presentació de sol·licituds serà, preferentment, en el registre de la corresponent direcció territorial de la conselleria competent en matèria de protecció de menors, sense perjudici de la seua presentació per qualsevol de les formes previstes en l'Article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. L'òrgan competent per a instruir el procediment serà la direcció territorial de la conselleria competent en matèria de protecció de menors, que realitzarà les accions oportunes per a la comprovació de les dades en virtut de les quals es pronunciarà la resolució.
4. Es delega en la persona titular de la direcció territorial de la conselleria competent en matèria de protecció de menors la competència per a dictar la resolució.
5. En l'esmentada resolució s'indicarà expressament que s'adopta per delegació i es considerarà dictada per l'òrgan delegatori, que esgotarà la via administrativa, i es podrà interposar potestativament recurs de reposició o bé acudir directament a l'ordre jurisdiccional contenciós administratiu en la forma, termini i condicions que determina la llei reguladora de l'esmentada jurisdicció.
6. El termini màxim per a resoldre i notificar sobre la sol·licitud serà de tres mesos a comptar des que la sol·licitud tinga entrada en qualsevol dels registres de la direcció territorial de la conselleria competent en matèria de protecció de menors.
7. Els interessats podran considerar estimades les seues sol·licituds si transcorregut l'esmentat termini no hagueren rebut notificació sobre la seua sol·licitud sempre que complisquen el requisit exigit en l'Article 2 de la present norma.
Article 5. Data d'efectes
El carnet tindrà validesa des de la seua expedició fins a la data de caducitat que conste en el carnet, mentre el titular romanga inscrit en el Registre de Famílies Educadores de la Comunitat Valenciana.
Article 6. Renovació o pèrdua del carnet
La renovació del carnet es realitzarà a instàncies de l'interessat, una vegada expire el termini de vigència.
Així mateix, en cas de desaparició o pèrdua del carnet, el titular podrà sol·licitar un duplicat.
En ambdós circumstàncies, les sol·licituds es presentaran per a la seua tramitació davant la direcció territorial de l'òrgan competent de la Generalitat en matèria de protecció de menors.
Article 7. Acreditació de la identitat
L'acreditació de la identitat del titular del carnet podrà realitzar-se acompanyant-lo de la presentació del document nacional d'identitat o document acreditatiu equivalent que conste en el carnet de família educadora.
DISPOSICIÓ DEROGATÒRIA ÚNICA
Queden derogades totes les disposicions del mateix rang o d'un rang inferior jurídic que s'oposen al que establix esta ordre.
DISPOSICIÓ FINAL ÚNICA
La present ordre entrarà en vigor l'endemà de la seua publicació en el Diari Oficial de la Comunitat Valenciana.
València, 16 de novembre de 2009
La consellera de Benestar Social.
ANGÉLICA SUCH RONDA
ANNEX I
Model de carnet individual de família educadora
Modelo de carné individual de familia educadora


Model b20/01 del Manual d'identitat visual corporativa de la Generalitat
Modelo b20/01 del Manual de identidad visual corporativa de la Generalitat


Còpia Permalink ELI